钦定古今图书集成/明伦汇编/氏族典/第114卷 > 《廖用贤尚友录》 > 来和
## 钦定古今图书集成/明伦汇编/氏族典/第114卷 > 《廖用贤尚友录》 > 来和

按《隋书来和传》：“和字弘顺，京兆长安人也。少好相术，
所言多验，大冢宰宇文护引之左右，由是出入公卿
之门。初为夏官府下士，累迁少卜上士，赐爵安定乡
男，迁畿伯下大夫，进封洹水县男。高祖微时，来诣和相，和待人去，谓高祖曰：‘公当王有四海’。及为丞相，拜
仪同。既受禅，进爵为子。开皇末，和上表自陈曰：‘臣早
奉龙颜，数蒙顾问，当时具言至尊膺图受命，光宅区
宇，此乃天授，非由人事所及。臣无劳效，坐致五品，二
十馀年。臣是何人，敢不惭惧！愚臣不任区区之至，谨
录陛下龙潜之时，臣有所言，一得书之秘府，死无所
恨’。”上览之大悦，进位开府，赐物五百段，米三百石，地
十顷。和同郡韩则尝诣和相，和谓之曰：“后四五当得
大官人。”初不知所谓，则至开皇十五年五月而终。人
问其故，和曰：“十五年为三五，加以五月为四五，大官
椁也。”和言多此类。著《相经》四十卷。